Gerrit van Honthorst

**Geritas** (arba Gerardas) **van Honthorstas** (ol. **Gerrit van Honthorst**, **Gerrard van Honthorst**, 1592 m. lapkričio 4 d. – 1656 m. balandžio 27 d.) – olandų XVII a. tapytojas, vienas reikšmingiausių Utrechto karavadžistų.

## Biografija

Geritas (arba Gerardas) van Honthorstas gimė 1592 m. lapkričio 4 d. Utrechte. Jo tėvas Herman Gerritsz. van Honthorst buvo piešinių gobelenams kūrėjas. Dailės mokslus Van Honthorstas išėjo pas žymiausią to meto Utrechto dailininką Abraham Bloemaert. Apie 1610 m. Van Honthorstas persikėlė į Italiją, Romos miestą, kuriame buvo paveiktas Karavadžo dailės įtakos. Italijoje Van Honthorstas buvo pramintas *Gherardo delle Notti* (Gerardas, kuris tapo naktines scenas), nes savo paveiksluose vaizdavo labai tamsias scenas, kuriose detalės apšviestos dirbtine šviesa. Jo itališkojo periodo paveikslams būdinga religinė tematika.

1620 m. Van Honthorstas grįžo į Utrechtą ir vedė Sophia Coopmans. 1622 m. įstojo į vietos Šv. Luko dailininkų gildiją. 1625 m. išrinktas jos vyresniuoju. Utrechte dailininkas greit išsikovojo vietos didikų dėmesį ir užsakymų. 1627 m. jo dirbtuvėse lankėsi Rubensas. 1628 m. apie metus laiko Van Honthorstas dirbo Anglijos karaliui Karoliui I. 1628 m. grįžo į Olandiją, apsigyveno Hagoje, kur irgi įstojo į vietos dailininkų gildiją. Hagoje Van Honthorstą rėmė princas Frederikas Hendrikas Oranietis. Olandijoje Van Honthorstas daugiausiai tapė portretus, nors neatsisakydavo užsakymų tapybos ciklams mitologinėmis ir istorinėmis temomis. 1635 m. vieną tokį ciklą atliko Danijos karaliaus Kristijono IV užsakymu. 

Vėlesniaisiais karjeros metais Van Honthorsto autoritetas smuko, jo stilius ženkliai pasikeitė, portretai tapo įtakoti Anthony van Dyck manieros. Turtingų užsakovų, anksčiau uždirbtų pinigų dėka dailininkas gyveno labai pasiturinčiai, beveik prabangiai. 1652 m. Van Honthorstas grįžo į Utrechtą, kuriame mirė 1656 m. balandžio 27 d. Palaidotas Šv. Kotrynos bažnyčioje (*Catharijnekerk*). Van Honthorstas daug prisidėjo prie Karavadžo dailės bruožų įtakos paskleidimo Olandijoje. Jo paveikslai galėjo daryti įtakos Rembrantui ir Žoržui de la Turui. Jo brolis Willem van Honthorst buvo portretistu.

## Darbų galerija


Vaizdas:Gherardo delle Notti o Gheritt van Hontorst - Adorazione del Bambino - Google Art Project.jpg| „Kūdikio pagarbinimas“ (1620, Uficių galerija, Florencija)
Vaizdas:Honthorst, Gerard van - The Dentist - 1622.jpg | „Dantistas“ (1622, Senųjų meistrų paveikslų galerija, Dresdenas)
Vaizdas:Gerard van Honthorst - Woman Playing the Guitar - WGA11669.jpg| „Moteris su gitara“ (1624, Luvras, Paryžius)
Vaizdas:Gerard van Honthorst - Granida and Daifilo - Google Art Project.jpg| „Granida ir Daifilas“ (1625, Centrinis Utrechto muziejus)
Vaizdas:Gerard van Honthorst - The procuress - Google Art Project.jpg | „Sąvadautoja“ (1625, Centrinis Utrechto muziejus)
Vaizdas:Gerard van Honthorst 007.jpeg| „Elžbieta Stiuart, Bohemijos karalienė“ (1642, Nacionalinė Londono galerija)
Vaizdas:Gerrit van Honthorst - Portret van Friedrich Wilhelm I, keurvorst van Brandenburg (1620-1688) en zijn echtgenote Louise Henriette van Nassau (1627-1667).jpg | „Brandenburgo kurfiurstas Vilhelmas I su žmona Luiza Henrieta Nasau“ (apie 1647, Mauricheisas, Haga)
Vaizdas:Gerrit van Honthorst - Frederik Hendrik met familie.jpg| „Princas Frederikas Hendrikas su žmona ir trimis jauniausiomis dukterimis“ (apie 1647, Amsterdamo valstybinis muziejus)


## Nuorodos

* Gerard van Honthorst Encyclopaedia Britannica tinklalapyje
* Gerard van Honthorst WGA tinklalapyje
* Londono nacionalinės galerijos informacija
* Tinklalapis, skirtas Gerard van Honthorst